Jonas Dahl (SF), 2012-01-19:
Jeg vil indledningsvis egentlig gerne kvittere lidt for den debat, vi havde ikke mindst i første runde, og ikke mindst hr. Kristian Jensen, som faktisk i første runde spurgte ind til noget, der vedrørte finanslovforslaget.
Det var lidt et særsyn.
Jeg må faktisk egentlig give lidt kredit for, at det måske er godt nok, at vi har en anden runde, for nu er vi faktisk kommet til at diskutere det, det drejer sig om, nemlig finanslovforslaget.
Sådan kan debatten jo forme sig så forunderligt.
Men jeg er også glad for, at der i dag har vist sig et meget klart billede af, at det er regeringen, der rent faktisk vil skabe lighed og job, også selv om vi står i en meget vanskelig situation.
Det er der sådan set ikke nogen grund til at lægge skjul på, og det gør vi heller ikke.
Der er et løft på sundhedsområdet, hvor både medicinske patienter og psykisk syge kan se frem til forbedrede forhold – det skaber en større lighed inden for sundhedsvæsenet.
Der er øget kontrol med de multinationale selskaber, således at de, der snyder i skat, kan blive taget.
Det synes jeg sådan set også er med til at bidrage til ligheden i vores samfund.
Der er forbedringer for udsatte grupper – afskaffelse af starthjælpen og kontanthjælpsloftet – og forbedringer for de mange unge, der har svært ved at finde en praktikplads.
Men dagen i dag har sådan set også tegnet et billede af en meget splittet opposition.
Venstre er godt på vej til at få liggesår i hængekøjen, og det skal man passe på med – det kan jeg jo sige som SF'er.
Der vil jeg også gerne give sådan et venskabeligt råd: Selv om hængekøjen kan være dragende, er den ikke god i længden.
Det synes jeg egentlig vi har fået vist fra Venstres side i dag: Man er godt nok ved at lægge sig godt til rette.
Man skulle næsten tro, der efterhånden var lidt trængsel i den hængekøje.
Fra Dansk Folkepartis side har vi sådan set ikke kunnet få noget som helst klart svar på, hvordan man vil skabe arbejdspladser, eller hvordan man skal få Danmark ud af krisen.
Og der er Liberal Alliance, som vil skaffe ca. 150 milliarder ved hjælp af en skuffeplan, som vi ikke rigtig kan få at se.
Der er så lidt diskussion om, om det er 150 milliarder, eller om det er 72 milliarder, men ærlig talt synes jeg, man ligegyldigt hvad skulle lægge planerne frem.
De Konservative stod derimod for mig at se for dagens overraskelse, da den konservative ordfører erkendte, at de sidste 4 års akkumulerede underskud på 250 milliarder, som vi står med i dag, sådan set var Dansk Folkepartis og Venstres skyld.
Det synes jeg er selverkendelse, og det må man jo sådan set også tage hatten af for.
For mig lyder det også som en plausibel forklaring, for det er svært at forklare det underskud, vi står med, med de traditionelle konservative dyder som lavere skat og højere straf.
Sådan er der jo så mange udfordringer, vi står over for.
Men jeg vil omvendt godt kvittere for, at De Konservative jo faktisk under finanslovforhandlingerne og også i dele af skattepakken sådan set har bidraget konstruktivt og været med til at indgå en del af aftalen.
Men det er ærlig talt til at blive lettere forvirret over, hvad oppositionen vil, for samlet set står man jo tilbage med et billede af en enormt splittet opposition.
Det er sådan set det billede, der står tilbage.
Jeg forsøger at holde modet oppe, og derfor er jeg også glad for, at vi rent faktisk har et finanslovforslag i dag, for hvis man skulle tage udgangspunkt i det, vi har hørt fra de borgerlige i dag, havde det godt nok været en tvivlsom affære.
Men vi har et finanslovforslag, som vi i løbet af nogle timer nu kommer til at vedtage ændringsforslagene til, og jeg synes, det peger fremad.
Jeg synes, det er konstruktivt, og jeg er sådan set glad for, at jeg i min første tale kunne være meget konkret i forhold til selve indholdet af debatten.
Nu håber jeg sådan set også, at der er nogle, der vil spørge til indholdet af finanslovforslaget.
Det var noget, vi ikke så så meget i første runde.
Så har jeg bare en enkelt kommentar til den debat, der bl.a. var med den radikale ordfører tidligere i forhold til sukkerafgiften, for jeg synes, det var en sådan lidt aparte diskussion, man fik.
Nu er spørgeren ikke til stede længere – og der er også en spændende håndboldkamp i fjernsynet – men jeg synes, det var lidt spøjst at høre, at det nu skulle være regeringens finanslovforslag, der er skyld i, at en virksomhed i Nordjylland lukker, når man vel og mærke, hvis man læser finanslovforslaget efter, sådan set kan se, at sukkerafgiften først træder i kraft den 1. januar 2013 og regeringen ikke engang har fremsat sit lovforslag endnu.
Det synes jeg sådan set er tyndt, og jeg synes, det er en lidt mærkværdig måde at argumentere på.
Men jeg vil gerne kvittere for debatten, og jeg håber, vi også kan tage den videre debat om finanslovforslaget.